Elintarvikkeiden hintojen nousu jatkuu, mutta vienti kasvaa ennätystahtia – "Suomalaisille elintarvikkeille löydetty uusia markkinoita"

Maitotuotteet ovat edelleen Suomen elintarvikeviennin merkittävin yksittäinen tuoteryhmä. Santtu Laine

toimitus

Ruuan hinta kääntyi Suomessa viime vuonna muutaman vuoden laskun jälkeen takaisin nousuun. Nousu on jatkunut tänä vuonna. Huhtikuussa 2019 elintarvikkeiden kuluttajahinnat olivat kaksi prosenttia korkeampia kuin vuotta aiemmin.

Hinnat ovat nousseet kaikissa päätuoteryhmissä. Erityisesti vihannesten, lihan, voin sekä kananmunien hintoihin on tullut korotuksia. Vihannekset ja sianliha kallistuivat yli yhdeksän prosenttia edellisvuodesta.

– Suurin syy ruuan hintojen vaihteluun selittyy maailmanmarkkinahintojen muutoksilla. Tuontihintojen nousu vähentää tuonnin kautta tulevaa hintakilpailua Suomen markkinoilla. Lisäksi viime kesän ja syksyn heikot sadot ovat realisoituneet hinnankorotuksina maataloudessa ja elintarviketeollisuudessa, sanoo Luken erikoistutkija Terhi Latvala tiedotteessa.

Viime vuonna maataloustuotteiden ja elintarvikkeiden vienti Suomesta supistui selvästi. Elintarvikkeita vietiin yhteensä 1 520 miljoonan euron arvosta, mikä oli neljä prosenttia vähemmän kuin vuonna 2017. Tänä vuonna elintarvikevienti kuitenkin kasvaa ennätysvauhtia. Vuoden 2019 ensimmäisellä neljänneksellä viennin arvo oli lähes 16 prosenttia edellisvuotta korkeammalla tasolla.

Luken erikoistutkija Csaba Jansikin mukaan viennin kasvua selittää usea tekijä.

– Viennin arvo on kasvanut sekä vientimäärien että -hintojen nousun seurauksena. Suomalaisille elintarvikkeille löydetyt uudet markkinat avittavat omalta osaltaan viennin kasvua. Erityisesti maito- ja lihatuotteiden sekä viljan ja alkoholijuomien vientikysyntä on ollut alkuvuodesta vahvassa kasvussa, hän avaa tiedotteessa.

Maitotuotteet ovat edelleen Suomen elintarvikeviennin merkittävin yksittäinen tuoteryhmä. Viennin arvo on tosin laskenut vuoden 2013 huipputasosta 521 miljoonasta eurosta lähes 30 prosenttia. Alan osuus elintarvikealan kokonaisviennistä on tällä hetkellä noin neljännes, kun vielä muutama vuosi sitten maitotuotteet vastasivat kolmasosasta vientiä.

Muita tärkeitä vientituotteita ovat liha, alkoholijuomat sekä viljatuotteet. Luomuelintarvikkeiden vienti kasvaa nopeasti, mutta niiden osuus kokonaisviennistä jää noin kahteen prosenttiin. Luomutuotteita vietiin Suomesta vuonna 2018 vajaan 30 miljoonan euron arvosta.

Elintarvikkeita tuotiin Suomeen viime vuonna 5 272 miljoonan euron arvosta, mikä on lähes edellisvuoden tasoa. Viennin ja tuonnin yhteistuloksena elintarvikekaupan alijäämä nousi 3 752 milj. euroon. Alijäämä on yli kaksinkertaistunut viimeisen kymmenen vuoden aikana.